Document ID: 32009D0146

KOMISSION PÄÄTÖS,
tehty 19 päivänä helmikuuta 2009,
päätöksellä 2008/721/EY perustettujen tiedekomiteoiden jäsenten ja neuvonantajaryhmän neuvonantajien nimittämisestä
(2009/146/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kuluttajien turvallisuuden, kansanterveyden ja ympäristön aloilla toimivien tiedekomiteoiden ja asiantuntijoiden neuvoa-antavan rakenteen luomisesta ja päätöksen 2004/210/EY kumoamisesta 5 päivänä syyskuuta 2008 tehdyn komission päätöksen 2008/721/EY (1) ja erityisesti sen 3 ja 4 artiklan,
sekä katsoo seuraavaa:
(1)
Päätöksellä 2008/721/EY komissio perusti kuluttajien turvallisuuden, kansanterveyden ja ympäristön aloille kolme tiedekomiteaa, kuluttajien turvallisuutta käsittelevän tiedekomitean, terveys- ja ympäristöriskejä käsittelevän tiedekomitean ja kehittymässä olevia ja vastikään havaittuja terveysriskejä käsittelevän tiedekomitean, sekä riskinarviointiin erikoistuneiden tieteellisten neuvonantajien ryhmän, jäljempänä ’neuvonantajaryhmä’.
(2)
Kuluttajien turvallisuutta, terveys- ja ympäristöriskejä ja kehittymässä olevia ja vastikään havaittuja terveysriskejä käsittelevissä tiedekomiteoissa on kussakin enintään 17 jäsentä ja neuvonantajaryhmässä kulloinkin olevien tieteellisten neuvonantajien määrästä päättää komissio sen mukaan, mitä tieteellisiä lausuntoja se tarvitsee. Voidakseen kattaa asianmukaisesti laaja-alaisen joukon tieteellisiä kysymyksiä, joista komission on suunniteltu kuulevan tiedekomiteoita niiden toimikauden aikana, on aiheellista vahvistaa kunkin tiedekomitean jäsenmääräksi 17 ja neuvonantajaryhmän tieteellisten neuvonantajien määräksi 189.
(3)
Päätöksen 2008/721/EY 3 artiklan 4 kohdan ja 4 artiklan 2 kohdan mukaisesti julkaistiin kiinnostuksenilmaisupyyntö, jossa vahvistettiin myös valintaperusteet ja arviointimenettely, ja sen perusteella laadittiin soveltuvien hakijoiden luettelo, josta komissio nimittää tiedekomiteoiden jäsenet ja neuvonantajaryhmän tieteelliset neuvonantajat.
(4)
Päätöksen 2008/721/EY 3 artiklan 2 kohdan mukaisesti komiteoiden jäsenet on valittu heidän asiantuntemuksensa perusteella, ja tämän lisäksi heidän maantieteellinen jakautumisensa heijastelee tieteellisten ongelmien ja toimintamallien monimuotoisuutta etenkin Euroopassa, ja saman päätöksen 4 artiklan 1 kohdan mukaisesti neuvonantajat on valittu ottaen huomioon se tavoite, että he edustavat eri tieteenaloja mahdollisimman laajalti,
ON PÄÄTTÄNYT SEURAAVAA:
Ainoa artikla
Vahvistetaan kunkin kolmen päätöksellä 2008/721/EY perustetun tiedekomitean jäsenmääräksi 17. Nimitetään tämän päätöksen liitteessä I luetellut asiantuntijat kyseisten komiteoiden jäseniksi.
Vahvistetaan neuvonantajaryhmän tieteellisten neuvonantajien lukumääräksi 189 ja nimitetään tämän päätöksen liitteessä II luetellut asiantuntijat päätöksellä 2008/721/EY perustetun neuvonantajaryhmän riskinarviointiin erikoistuneiksi tieteellisiksi neuvonantajiksi.
Tehty Brysselissä 19 päivänä helmikuuta 2009.

Labels: 0
3
15
20